De eneste ynglende kongeørnepar befinder sig i Nordjylland, men bestanden er truet.

I september blev en kongeørnehan fundet død i Hals Sønderskov. Han nåede at blive syv år. Normalt kan en kongeørn blive op til 32 år. Årsagen til dødsfaldet kunne Dansk Ornitologisk Forening ikke konstatere, fordi ørnen havde ligget for længe i skovbunden. - Det er et stort tab. For det er en nedgang på 25 procent, når der er så få fugle, vi kender til, og så sårbar en bestand, siger Hans Christophersen, der er artskoordinator for kongeørnen og med i projekt Ørn, som overvåger den danske ørnebestand hos foreningen. Ifølge Dansk Ornitologisk Forening er kongeørnen truet i Danmark. I september, da de ynglede, var der fire kongeørnepar, men nu er bestanden nede på tre. Og de befinder sig alle i Nordjylland. - Det undrer os, at bestanden ikke vokser til flere par. De få kongeørnepar får de unger, de skal, men vi ser ikke, at ungerne breder sig og finder en mage, og mange af dem bliver ikke så gamle, siger Hans Christophersen og fortæller, at der i år er kommet fire kongeørneunger på vingerne. Nordjylland har plads nok Årsagen til, hvorfor bestanden ikke vokser, har foreningen svært ved at finde. - Hvis vi vidste hvorfor, kunne vi sætte ind. Vi har gisninger om, at nogle er forgiftede, mens andre er blevet syge. Derudover er en blevet skudt ned, siger Hans Christophersen, der ellers ikke har en forklaring på, hvorfor bestanden ikke vokser. De tre par, der er tilbage, befinder sig i Tofteskov i Himmerland og et par i Hals Nørreskov. Der findes enlige kongeørne andre steder i Danmark. Hans Christophersen mener, at der i alt er mellem 15 og 20 kongeørne i landet på nuværende tidspunkt, men det kan han ikke bekræfte. Dog mener han, de fleste holder til i Nordjylland. De første kongeørne kom til Danmark i 1998, hvor de ynglede i Tofteskov. Det kan blandt andet forklare, hvorfor Nordjylland er så populær. - Det er derfra, de er udsprunget, og samtidig holder de ofte til på beskyttede områder med meget lidt færdsel. De kræver ikke at blive forstyrrede, siger Hans Christophersen og pointerer, at en væsentlig faktor også er god plads, hvilket der især er i Nordjylland. Forening: Situationen er kritisk Dansk Ornitologisk Forening holder øje med den truede bestand i Danmark. For udviklingen er ifølge foreningen kritisk. - Når en enkelt fugl betyder en nedgang på 25 procent i forhold til de ørne, vi kender til, så er det alvorligt, og vi følger situationen nøje. Men vi kan desværre ikke sige, hvad der foregår, siger Hans Christophersen. Dog er det ikke en tendens, men ser i resten af Europa. For Kongeørnen trives i blandt andet Norge. - De fleste findes i Norge eller Spanien, men generelt ser vi, at de par, der yngler i den sydlige del har det sværere. Så det er i Sydscandinavien, at der er krise, siger Hans Christophersen. Ifølge Dansk Ornitologisk Forening er der i Danmark plads til op til 20 kongeørnepar.